b'\n_START_ARTICLE_\nD\xc3\xa9j\xc3\xa0-vu\n_START_PARAGRAPH_\nD\xc3\xa9j\xc3\xa0-vu (my\xc3\xb6s d\xc3\xa9j\xc3\xa0 vu [de\xca\x92avy]; ranskaa, suomeksi \'jo n\xc3\xa4hty\') eli entisel\xc3\xa4mys tarkoittaa h\xc3\xa4mment\xc3\xa4v\xc3\xa4\xc3\xa4 ja vahvaa tuttuuden tunnetta jossakin tilanteessa. Henkil\xc3\xb6 tuntee varmasti kokeneensa nykyisen tilanteen jo aiemminkin, vaikka usein tiet\xc3\xa4\xc3\xa4kin sen mahdottomaksi.\n_START_SECTION_\nHistoria\n_START_PARAGRAPH_\nK\xc3\xa4sitteen nimesi d\xc3\xa9j\xc3\xa0-vuksi ensimm\xc3\xa4isen kerran ranskalainen filosofi ja parapsykologi \xc3\x89mile Boirac kirjeess\xc3\xa4\xc3\xa4n vuonna 1876, ja F. L. Arnaud toi nimityksen tieteelliseen k\xc3\xa4ytt\xc3\xb6\xc3\xb6n vuonna 1896. Aikaisemmin ilmi\xc3\xb6\xc3\xb6n oli viitattu ainakin nimell\xc3\xa4 promnesia.\n_START_SECTION_\nYleisyys\n_START_PARAGRAPH_\nIhmisist\xc3\xa4 60\xe2\x80\x9370 prosenttia kertoo kokeneensa d\xc3\xa9j\xc3\xa0-vu -ilmi\xc3\xb6n ainakin kerran. Ilmi\xc3\xb6 on keskim\xc3\xa4\xc3\xa4r\xc3\xa4ist\xc3\xa4 yleisempi koulutetuilla ja korkeassa sosioekonomisessa asemassa olevilla ihmisill\xc3\xa4, jotka matkustelevat paljon. D\xc3\xa9j\xc3\xa0-vu -kokemukset ovat yleisimmill\xc3\xa4\xc3\xa4n 15\xe2\x80\x9325 vuoden i\xc3\xa4ss\xc3\xa4, mink\xc3\xa4 j\xc3\xa4lkeen ne harvenevat jyrk\xc3\xa4sti._NEWLINE_D\xc3\xa9j\xc3\xa0-vu -kokemukset n\xc3\xa4ytt\xc3\xa4v\xc3\xa4t olevan yhteydess\xc3\xa4 stressiin ja uupumukseen, ja niit\xc3\xa4 voi esiinty\xc3\xa4 fyysisen tai psyykkisen rasituksen j\xc3\xa4lkeen iltaisin tai rankan alkoholink\xc3\xa4yt\xc3\xb6n j\xc3\xa4lkeen.\n_START_SECTION_\nSelityksi\xc3\xa4\n_START_PARAGRAPH_\nD\xc3\xa9j\xc3\xa0-vulle on tarjottu useita selityksi\xc3\xa4, jotka saattavat vaikuttaa samanaikaisestikin. Havaintopsykologi Jukka H\xc3\xa4kkisen mukaan ilmi\xc3\xb6 saattaa johtua siit\xc3\xa4, ett\xc3\xa4 kaksi tiedonk\xc3\xa4sittelyvirtaa etenee hetken aikaa erilaista vauhtia. "Miss\xc3\xa4"-tieto tuleekin poikkeuksellisesti perille vasta "mik\xc3\xa4"-tiedon j\xc3\xa4lkeen, mink\xc3\xa4 seurauksena ihmisen valtaa tuttuuden tunne._NEWLINE_D\xc3\xa9j\xc3\xa0-vu saattaa my\xc3\xb6s muistuttaa kokijaa jostain aiemmin n\xc3\xa4hdyst\xc3\xa4 mutta jo unohdetusta el\xc3\xa4myksest\xc3\xa4, jota h\xc3\xa4n ei kuitenkaan osaa liitt\xc3\xa4\xc3\xa4 alkuper\xc3\xa4iseen yhteyteens\xc3\xa4._NEWLINE_My\xc3\xb6s ihmisen tarkkaavaisuustason muutos saattaa aiheuttaa saman tilanteen k\xc3\xa4sittelemisen kahteen kertaan eri tietoisuuden tasoilla, mik\xc3\xa4 aiheuttaa tunteen sen el\xc3\xa4misest\xc3\xa4 kahteen kertaan.\n_START_SECTION_\nParapsykologiset selitykset\n_START_PARAGRAPH_\nD\xc3\xa9j\xc3\xa0-vu liitet\xc3\xa4\xc3\xa4n usein yliluonnollisiin kykyihin, kuten ennaltatiet\xc3\xa4miseen tai selv\xc3\xa4n\xc3\xa4k\xc3\xb6isyyteen, ja niit\xc3\xa4 k\xc3\xa4ytet\xc3\xa4\xc3\xa4n parapsykologisten v\xc3\xa4itteiden todisteina. Ilmi\xc3\xb6 liitet\xc3\xa4\xc3\xa4n usein uniin tai sill\xc3\xa4 perustellaan aikaisempien el\xc3\xa4mien olemassaoloa.\n_START_SECTION_\nYhteys sairauksiin\n_START_PARAGRAPH_\nD\xc3\xa9j\xc3\xa0-vu ei yleens\xc3\xa4 ole sairauden merkki. D\xc3\xa9j\xc3\xa0-vu saattaa kuitenkin ennakoida kohtauksen alkamista temporaalilohkon epilepsiaa k\xc3\xa4rsiv\xc3\xa4ll\xc3\xa4. Skitsofreenikon d\xc3\xa9j\xc3\xa0-vu saattaa kest\xc3\xa4\xc3\xa4 useita tunteja.'